Eis slaag nie ná kleuter in puttoilet verdrink | Maroela Media
James Komape. Foto: Mary-Anne Gontsana van GroundUp.
'n Menseregtegroep se skadevergoedingseis namens 'n gebroke familie van wie 'n vyfjarige seuntjie in 2014 by die skool in 'n puttoilet verdrink het, is deur die hooggeregshof in Polokwane van die hand gewys.
Section 27 het namens die familie van Michael Komape skadevergoeding van R2 miljoen vir emosionele skok en hartseer geëis nadat Michael destyds by die Mahlodumela Primary School in Limpopo, waar hy in gr. R was, in die puttoilet geval en verdrink het.
Die organisasie het in 2015 die regsgeding namens die familie teen die departement van basiese onderwys en die Limpopo- departement van onderwys van stapel gestuur. Regter Gerrit Muller het egter die Komape-familie se grondwetlike skadevergoedingseis van die hand gewys.
Section 27 het in 'n verklaring die hofuitspraak veroordeel en gesê hy oorweeg om appèl aan te teken teen die uitspraak. "Na ons mening is hierdie 'n verkwiste geleentheid om die reg te ontwikkel ten opsigte van grondwetlike skade," lui die verklaring.
"Die versuim om hier skadevergoeding toe te staan, staan in sterk teenstelling met die skadevergoeding wat deur afgetrede adjunkregter [Dikgang] Moseneke toegestaan is aan die familie van die Life Esidimeni-slagoffers vir die gevoellose behandeling van die slagoffers in daardie saak."
Section 27 het wel die strukturele interdik verwelkom wat die tersaaklike departemente in Limpopo beveel om voldoende en veilige sanitasiegeriewe aan leerders in die provinsie te verskaf. Die hof het beveel dat die provinsiale en nasionale departemente van basiese onderwys elk R6 000 betaal vir die toekomstige mediese behandeling van Michael se ouer sibbe.
Die organisasie het gesê hoewel hy die interdik oor veilige sanitasie vir leerders verwelkom, is hy teleurgesteld dat die lyding van die Komape-familie rondom Michael se dood nie erken en bevestig word nie. "Section 27 is steeds besig om die uitspraak te bestudeer en sal verdere instruksies by die Komape-familie kry hieroor, maar ons verwag dat ons teen die uitspraak oor die skadevergoeding sal appelleer."
Maroela Media het vroeër berig James Komape, Michael se pa, het ná die tragiese voorval waarin sy seun gesterf het begin met 'n veldtog om infrastruktuur by skole in Limpopo te verbeter. Die eerste fase van dié veldtog behels die aanbou van 'n biblioteek vir leerders in die Chebeng-nedersetting.
Wanneer gaan die BOERE se families nou begin EISE INSTEL teen die regering en teen die polisie wat veronderstel is om hulle te beskerm? EN MOENIE vir my se die polisie kan nie al die boere beskerm nie .. almal kan ook nie al die puttoilette dophou nie … DIE BOERE moet met 'n reuse eis teen die regering begin want AFTER ALL bepaal die grondwet dat ook minderhede in hierdie land die REG OP VEILIGHEID HET, nie net die meerderheid nie. Die polisie en regering draai 'n BLINDE OOG vir die moorde op witmense, veral op plase .. WAT… Lees meer »
infrastruktuur verbeter dan bou hy 'n biblioteek? What ever!
Geen lewe kan in monetêre waarde gemeet word nie! Hoe kan ouers só roekeloos optree?!
Ek het baie simpatie vir die mense, regtig. Niks erger om 'n kind aan die dood af te staan nie, maar is dit nie bietjie belaglik om 'n eis te wil instel van miljoene rande nie? Hierdie kind was nie 'n broodwinner nie. Daar is daagliks derduisende rande wat gemors word op partytjies en verskriklike duur motors, maar daar is kindertjies wat nog verdrink in puttoilette. Dit is totaal en al onaarvaarbaar. Maar soos dit gaan in hierdie land, is dit slegs die "fat cats" wat voordeel trek. Daar word nie aan die mense gedink wat vir die regerende party… Lees meer »
Dis vreeslik wat wat die kind gebeur het! Wie moes die kindjie opgepas het? Waarom die biblioteek bou as die toilet juis die oorsaak van al die hartseer is? Die eis kan teen die nalatige persoon ingestel word – wat kan die Department nou daaraan doen – of was daar geld vir ordentlike toilette begroot, maar nooit aangewend nie??